Min oll Fründ Rein .... was mal tau Ludwigslust
As Kannedat. – Nu hett hei just
In sinen braven, leiwen Lewen
Nich vel up schöne Kleidung gewen:
En grisen Rock, 'ne grise Büx,
En gris' Gesicht, doch't Hart noch jung,
Dat was sin Up- un Neddersprung,
Wenn hei sick mal eins smet in Wichs.
Doch wer em richtig kennt', de trock
De Mütz vör sinen grisen Rock
Un vör sin grises Angesicht;
Denn dat oll dämlich Sprüchwurt lüggt:
De Rock makt nümmer mihr den Mann,
As ick dörch em bewisen kann.